b"\n_START_ARTICLE_\nIsolaatkeel\n_START_PARAGRAPH_\nIsolaatkeel ehk isoleeritud keel on keel, mis ei paista \xc3\xbchegi maailma keelega suguluses olevat. _NEWLINE_Isolaatkeeltel saab siiski t\xc3\xa4heldada keelekontaktidest tingitud m\xc3\xb5jutusi teistelt keeltelt._NEWLINE_\xc3\x9cheks tuntumaks isolaatkeeleks on P\xc3\xb5hja-Hispaanias ja L\xc3\xb5una-Prantsusmaal k\xc3\xb5neldav baski keel. Selle kohta on arvatud, et baskid olid Edela-Euroopa p\xc3\xb5liselanikud enne, kui sinna saabusid indoeurooplased. Samuti on tuntud isolaatkeel P\xc3\xb5hja-Pakistanis ja P\xc3\xb5hja-Indias k\xc3\xb5neldav buru\xc5\xa1aski keel, ajaloolistest isolaatkeeltest \xc3\xbcks tuntumaid on aga sumeri keel._NEWLINE_Oletatakse, et sellised keeled on s\xc3\xa4ilinud eelajaloolisest ajast enne suurte keelkondade levimist ja nende rahvaste r\xc3\xa4ndamist vastavale alale._NEWLINE_Siiski ei ole isolaatkeeled t\xc3\xa4iesti omamoodi, sest nad on k\xc3\xb5ik olnud kontaktis neid \xc3\xbcmbritsevate keeltega. V\xc3\xb5ib kindlalt v\xc3\xa4ita, et maailmas ei ole \xc3\xbchtegi keelt, mis ei ole m\xc3\xb5ne teise keelega seotud: iga keel on saanud teiselt m\xc3\xb5jutusi. Nii n\xc3\xa4iteks on baski keeles palju ladina, hispaania ja prantsuse laene, samuti m\xc3\xb5ned keldi ja araabia laenud. Baski keelest on laenatud n\xc3\xa4iteks hispaania s\xc3\xb5nad izquierdo 'vasak' ja chatarra 'vanaraud, koli' ning v\xc3\xb5ib-olla prantsuse s\xc3\xb5na bizarre 'veider, pentsik' (baski bizar 'habe'; siit ka eesti bisarne)."